Padtekens | News24
SONDER padtekens sal ons in groot moeilikheid wees. Padtekens waarsku jou van padwerke of slaggate in die pad.
Padtekens wat verander is kan maklik maak dat jy wie weet waarheen verdwaal. As jy 'n padteken verontagsaam wat jou waarsku teen spoed kan jy lelik in die moeilikheid kom. Jesus sluit Sy preek teen die Berg af met 'n reeks waarskuwings.
Een van die padtekens is die bekende waarskuwing teen die breë pad wat die Christen moet vermy met daarby die aanbeveling om die smal pad te loop (Matteus 7:13,14). Barclay praat van "all life concentrates on man at the crossroads."
Die lewe gaan oor keuses. Ons almal was al by een of ander kruispad in ons lewens. Ons moes keuses maak wat lewensbepalend is. Jesus sê dat mens maklik die toegang tot die koninkryk van God kan mis. Jy lewe maar basies jou lewe lank volgens jou eie mensgemaakte reëls oor wat reg en verkeerd is, nes die Fariseërs van ouds.
Jy mis egter die padbordjie van Jesus wat lees: "Kom na My toe, almal wat moeg en oorlaai is en Ek sal julle rus gee." Die breë pad kan natuurlik ook die pad wees van populariteit of onverskilligheid. Almal maak so, daarom maak ek ook so. Jy kan besluit om jou beginsels prys te gee, om jouself bo ander te stel.
So is daar baie mense wat gaande is daaroor om Jesus se woorde te hoor, maar self leef hulle dit nie uit nie. Om in te gaan by die nou poort is om Christus as die finale gesag oor jou lewe te aanvaar. Dis om Hom te kroon as die Koning van jou lewe.
Om by hierdie poort in te gaan, moet jy die padteken gelees het wat lui: "Salig is die wat weet hoe afhanklik hulle van God is, want aan hulle behoort die koninkryk van die hemel."
Alle paaie lei nie na Rome toe nie. Daar is net een poort wat lei na die ewige lewe. Dit is Jesus. Is jou lewe die bewys dat jy al by die nou poort ingegaan het?